Diari Oficial de la Generalitat Valenciana


Sumari del DOGV 7956, del 12-01-2017 (2016/10603)

RESOLUCIÓ de 28 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 65/14-AIA la Nucia.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7956

Data del DOGV
:   12-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/10341


Data del document
:   28-11-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 28 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 65/14-AIA la Nucia. [2016/10742]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 65/14-AIA la Nucia.  
  
  
«Declaració d'impacte ambiental  
Expedient: 65/14-AIA.  
Títol: comerç a l'engròs de ferralles i emmagatzemament temporal de bateries d'automòbil.  
Promotor: Desguaces Penichet, SL.  
Autoritat substantiva: Ajuntament de La Nucia (exp. 051/12 llicència activitat).  
Localització: carrer de Benifato, núm. 67, del polígon industrial l'Alberca (nau 30), 03356 la Nucia (Alacant).  
  
Descripció del projecte  
1r. Objecte del projecte:  
L'objecte del projecte és la legalització, d'acord amb la Llei 2/2006, de 5 de maig, de Prevenció de la Contaminació i Qualitat Ambiental, d'una instal·lació d'emmagatzemament i comercialització de residus metàl·lics no perillosos, el titular de la qual pretén ampliar la seua activitat amb l'emmagatzemament també de bateries d'automòbil en una capacitat inferior a 50 t.  
L'activitat preexistent de comerç a l'engròs de ferralla disposava d'autorització de l'Ajuntament de la Nucia, encara que no s'havia sotmés al tràmit preceptiu d'avaluació d'impacte ambiental. En conseqüència, en l'actual procediment de sol·licitud d'ampliació de llicència ambiental es regularitza la situació i se sotmet l'activitat al tràmit d'avaluació d'impacte ambiental.  
2n. Principals característiques del projecte d'acord amb la documentació aportada.  
L'activitat tindrà lloc a l'interior d'una nau inclosa dins d'un conjunt de naus adossades, al carrer de Benifato, núm. 67 (nau 30), del polígon industrial l'Alberca, localitat de la Nucia, província d'Alacant.  
  
La superfície total de la parcel·la és de 754,94 m², ocupats totalment per la nau, que disposa de planta baixa i entreplanta, amb una distribució de superfícies útils de:  
Planta baixa:  
- Taller (recepció i zona de premsa): 351,47 m².  
- Oficina: 10,00 m².  
- Magatzem: 377,47 m².  
Entreplanta:  
- Vestidors: 16,00 m².  
Total superfície útil: 754,94 m².  
L'estructura de l'edifici és d'acer, i els tancaments a base de formigó pretesat de 20 cm de grossor. El sostre està format per forjat reticular de formigó armat. Els edificis limítrofs són naus industrials de configuració semblant.  
L'accés a les instal·lacions es realitza a través d'una porta metàl·lica de 4,5 m d'amplària, que inclou una porta de vianants.  
A) Descripció del procés productiu  
L'activitat que actualment es realitza a l'establiment inclou la compra de metalls fèrrics i no fèrrics per al premsatge i venda a gestors autoritzats. Es pretén ampliar a emmagatzemament temporal de bateries d'automòbil.  
El procés previst consisteix:  
- Respecte als metalls  
1. En entrar en planta, els camions carregats es pesen i es deposita la seua càrrega en una zona per a la classificació i separació manual de materials en distints contenidors.  
2. Se cisallen els residus les dimensions dels quals en dificulten la manipulació.  
3. Es premsen els residus susceptibles d'aquesta operació, i s'obtenen paquets compactes per a la seua manipulació, emmagatzemament i transport a la planta de reciclatge. Els productes que no són aptes per a ser premsats, s'emmagatzemen en contenidors fins a la seua expedició.  
- Respecte a les bateries  
No es realitza cap procés de valorització, sinó només l'emmagatzemament temporal. Les bateries s'arrepleguen en l'interior de les instal·lacions, en la zona de recepció, i es depositen en contenidors que s'apilen en la zona d'emmagatzemament i que posteriorment es carreguen en els vehicles per al transport a gestor autoritzat. La capacitat de recepció de bateries no supera les 10 t diàries i no està previst emmagatzemar més de 50 t.  
Totes les entrades de producte es registren amb la seua procedència, pes en bàscula i tipus de material. Igualment es registren totes les eixides de materials amb data, composició, pes i destinació de la mercaderia.  
L'activitat s'exerceix en horari diürn.  
B) Tipus de residus admesos i residus produïts  
Segons la documentació aportada pel promotor, els residus admesos en el centre seran els corresponents als codis LER següents, d'acord amb la codificació establida en la Decisió de la Comissió, de 18 de desembre de 2014, per la qual es modifica la Decisió 2000/532/CE, sobre la llista de residus.  
a) Residus perillosos:  
- 16 residus no especificats en altres capítols:  
16 06 01\* Bateries de plom.  
b) Residus no perillosos:  
- 16 residus no especificats en altres capítols:  
16 01 17 Metalls ferris.  
16 01 18 Metalls no ferris.  
- 17 residus de la construcció i demolició:  
17 04 01 Coure, bronze i llautó.  
17 04 02 Alumini.  
17 04 03 Plom.  
17 04 04 Zinc.  
17 04 05 Ferro i acer.  
17 04 06 Estany.  
17 04 07 Metalls mesclats.  
- 20 residus municipals (domèstics):  
20 01 40 Metalls.  
Tots aquests residus s'enviaran a gestors autoritzats. En concret, la documentació aportada al·ludeix a les empreses següents:  
- Respecte als metalls: Lajo y Rodríguez, SA, i Dobon Marzal, SA.  
  
- Quant a les bateries, l'empresa Azor Ambiental, SA, amb autorització 296/06/AU/AI de la regió de Múrcia. La documentació aportada inclou compromís d'acceptació de residus del gestor amb indicació expressa del fet que aquests procedeixen de les instal·lacions del carrer de Benifato, núm. 67, del polígon industrial l'Alberca, a la localitat de la Nucia.  
Els residus sòlids generats en el centre es limiten als derivats de l'activitat humana, assimilables a RSU. Aquests residus s'han d'arreplegar en bosses de plàstic per al depòsit en els contenidors del polígon i la retirada pels serveis municipals de recollida de fem.  
  
C) Adequació de les instal·lacions  
Tots els processos es desenvoluparan a l'interior de la nau, al resguard de l'afecció de les aigües pluvials.  
Sistema de recollida de vessaments. Les bateries s'emmagatzemen en recipients estancs, normalitzats segons UN2794 per a materials corrosius i dotats de doble fons. Les bateries es descarregaran directament del vehicle als contenidors d'emmagatzemament i transport al centre de tractament, sense manipulació exterior, per la qual cosa no deuen produir-se fugues a l'exterior. No obstant això, qualsevol vessament accidental serà esmenat amb material absorbent que es depositarà en els mateixos contenidors.  
La xarxa de sanejament de la nau consisteix únicament en la xarxa de recollida d'aigua sanitària i va des dels lavabos a la xarxa general de clavegueram del polígon.  
Atés que no es manipulen ni s'emmagatzemem hidrocarburs ni altres productes líquids, i que la nau està tancada totalment al resguard de les precipitacions, no s'ha considerat necessari instal·lar un separador de greixos. El sòl està totalment formigonat, la qual cosa impossibilita filtracions.  
D) Maquinària  
Per a l'exercici de l'activitat s'utilitzaran els equips següents:  
  
- Premsa.  
- Bàscula per a camions.  
- Extractors.  
- Trossejador.  
- Cisalla.  
- Compressor.  
- Eina xicoteta (pelacables).  
- Equips informàtics.  
Per a la il·luminació del local i per a l'abastiment de la maquinària s'emprarà energia elèctrica procedent de la xarxa del polígon. La potència instal·lada és de 128 kW, i l'ampliació d'activitat proposada no implica modificació de l'energia a consumir.  
E) Manteniment i neteja  
La documentació aportada indica que el manteniment de la maquinària es realitza d'acord amb les recomanacions dels fabricants a fi de minimitzar la producció de sorolls. No obstant això, no s'indiquen rutines de neteja de les instal·lacions que conformen l'activitat.  
  
  
Tramitació administrativa  
L'expedient s'inicia el 9 de desembre de 2013 amb la sol·licitud d'avaluació d'impacte ambiental remesa per l'Ajuntament de la Nucia. L'escrit de l'ajuntament adjunta còpia de l'estudi d'impacte ambiental i sol·licitud de llicència ambiental, així com documentació administrativa de l'expedient, que inclou el certificat relatiu al tràmit d'informació pública.  
Analitzada la documentació remesa, es determina que l'activitat està sotmesa al procediment d'avaluació d'impacte ambiental. D'altra banda, es detecta que el tràmit d'informació pública només comprén un període de 20 dies.  
En conseqüència, el 27 de gener de 2014 es comuniquen aquests aspectes a l'Ajuntament de la Nucia i es requereix, d'una banda, l'esmena del tràmit d'informació pública i, d'una altra, la remissió de documentació addicional i aclariments tècnics sobre el projecte.  
El 16 de maig de 2014, l'Ajuntament de la Nucia remet un exemplar del projecte tècnic, de l'estudi d'impacte ambiental i un annex amb aclariments, així com el certificat d'informació pública per un termini de 30 dies i el certificat de compatibilitat urbanística de l'activitat.  
  
No obstant això, el certificat d'informació pública remés continua sent incorrecte perquè no especifica el resultat del tràmit, ni la publicació en diari oficial. Per això, el 10 de juny de 2014 es requereix novament l'Ajuntament de la Nucia per a l'esmena de les deficiències del certificat d'informació pública.  
El 5 de novembre de 2014, l'Ajuntament de la Nucia remet el certificat d'informació pública sol·licitat.  
En el procés d'avaluació ambiental es detecta que el certificat de compatibilitat urbanística només inclou l'activitat d'emmagatzemament de bateries, per això, el 15 d'abril de 2015, es requereix l'Ajuntament de la Nucia perquè emeta un certificat que incloga aquesta activitat i la de comerç a l'engròs de ferralla.  
L'1 de març de 2016 es reitera la petició a l'Ajuntament de la Nucia de remissió del certificat de compatibilitat urbanística esmenat.  
  
Finalment, el 14 d'octubre de 2016 es rep còpia del certificat de compatibilitat urbanística.  
  
Tràmit d'informació pública  
El tràmit d'informació pública del projecte es va dur a terme mitjançant la inserció de l'anunci de l'edicte de l'Ajuntament de la Nucia en el Butlletí Oficial de la Província d'Alacant, número 112, de data 12 de juny de 2014, i l'exposició de l'esmentat edicte en el tauler d'anuncis de l'ajuntament de la localitat.  
El certificat d'informació pública, de data 28 d'octubre de 2014 i firmat pel secretari de l'Ajuntament de la Nucia, amb el vistiplau del regidor delegat, indica que l'expedient ha sigut sotmés a informació pública en les formes assenyalades anteriorment durant el termini de 30 dies i que no s'han presentat al·legacions.  
  
Consultes a administracions i informes rebuts  
1r. En l'expedient consten dos informes de compatibilitat urbanística municipal firmats pel secretari de l'Ajuntament de la Nucia, amb el vistiplau de l'alcalde (firma del regidor delegat):  
- Un certificat de 12 de setembre de 2012, relatiu a l'activitat d'emmagatzemament temporal de bateries d'automòbil.  
- Un altre certificat de data 8 de març de 2016, relatiu a l'activitat de comerç a l'engròs de ferralles i metalls (fèrrics i no fèrrics).  
  
2n. Vist l'objecte de l'activitat i la seua ubicació a l'interior de nau tancada en polígon industrial consolidat, no s'ha considerat necessari realitzar consultes específiques a cap administració.  
No obstant això, s'ha consultat i considerat la cartografia SIG de la Conselleria d'Habitatge, Obres Públiques i Vertebració del Territori.  
  
  
Consideracions ambientals  
1r. L'activitat s'ha d'exercir a l'interior de nau industrial en un polígon industrial consolidat, que disposa dels serveis d'abastiment d'energia i aigua, xarxa de clavegueram i recollida selectiva de residus.  
2n. Els principals aspectes mediambientals del projecte són:  
A) Afecció a la qualitat atmosfèrica: el processament de la ferralla es redueix al cisallament i premsatge. Quant a les bateries de vehicles, únicament s'emmagatzemen fins a la seua retirada per gestor autoritzat. Els possibles impactes sobre la qualitat atmosfèrica es refereixen a l'eventual emissió de gasos i partícules i a la producció de sorolls.  
  
A-1) Emissió de gasos i partícules. L'activitat no suposa l'emissió en quantitats apreciables de gasos o partícules a l'atmosfera perquè, d'una banda, tota la maquinària i equips funcionen amb energia elèctrica, i no hi ha cap motor de combustió, i, d'una altra, la nau disposa de solera de formigó contínua, i l'activitat s'exerceix en polígon industrial amb tots els accessos pavimentats, per la qual cosa no es considera significatiu l'alçament de pols pel trànsit de vehicles.  
  
A-2) Producció de soroll. D'acord amb la documentació aportada, les fonts sonores de la indústria són la cisalla, la premsa, els braços hidràulics i les grues autocarregadores. Tota la maquinària es troba a l'interior de la nau, per la qual cosa els paraments amorteixen la pressió sonora en l'exterior.  
L'activitat s'exerceix en entorn industrial i horari diürn, amb una distància mínima a zona residencial aproximada de 300 m (residencial l'Alberca).  
La documentació argumenta que un correcte pla de manteniment preventiu de les màquines d'acord amb les indicacions del fabricant, unit a un correcte ús d'aquestes, assegurarà que no se superen els límits de pressió acústica establits en la legislació vigent.  
En tot cas, d'acord amb el que estableix la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, s'ha de realitzar una auditoria acústica quan es pose en marxa de l'activitat, en la qual s'ha de comprovar que no se superen els nivells sonors establits per la legislació en condicions normals de funcionament per a, en cas contrari, incorporar les mesures correctores corresponents.  
D'altra banda, a fi de minimitzar les emissions sonores, s'ha d'evitar la descàrrega de materials des de dalt.  
B) Afecció al sòl per possibles infiltracions de lixiviats. Atés que l'activitat s'exerceix a l'interior de nau amb solera contínua a base de formigó, aquest impacte és improbable. A més, les bateries d'automòbil (susceptibles de produir vessaments d'àcid per ruptura) s'emmagatzemen en contenidors estancs homologats fins a la seua retirada per gestor. Eventuals vessaments s'arreplegarien amb material absorbent, del qual s'haurà de disposar en quantitat suficient.  
En tot cas, s'haurà d'evitar la realització de qualsevol activitat a l'exterior de la nau.  
L'únic abocament d'aigües de les instal·lacions correspon a les aigües sanitàries dels lavabos, que es conduiran al col·lector de residuals del polígon, després de pou de registre.  
Les aigües abocades al clavegueram hauran de complir les limitacions establides per l'entitat pública de sanejament d'aigües o, si són més restrictives, les disposades per les ordenances municipals de la localitat.  
  
C) Afecció al paisatge: l'impacte visual lligat a la comercialització de metalls es considera mínim en el cas que ens ocupa, perquè es realitza a l'interior de nau tancada en polígon industrial amb entorn totalment antropitzat. Redundant en allò que s'ha indicat en l'apartat anterior, s'haurà de prohibir la realització d'activitats a l'exterior de la nau.  
  
3r. S'ha consultat el web de la Direcció General de Qualitat Ambiental, a la data d'aquesta resolució, i Desguaces Penichet disposa de diverses autoritzacions del Servei de Gestió de Residus per a les dues instal·lacions ubicades en el polígon industrial de Finestrat:  
1. Al carrer de l'Alfàs del Pi, en concret:  
- 15/CAT/VFU/CG: per a la descontaminació de vehicles fora d'ús.  
  
- 160/T01/CV i 594/T02/CV: per al transport de residus perillosos i no perillosos respectivament.  
- 24/A/RAE/CV: per a l'emmagatzemament d'RAEE.  
  
- I397/RNP/CV: per a l'emmagatzemament de residus no perillosos.  
2. A l'avinguda del País Valencià:  
- 693/V/RNP/CV: per a l'intercanvi de residus no perillosos sotmesos a operacions entre R1 i R11.  
Respecte al centre objecte d'aquesta resolució, ubicat al carrer de Benifato, del polígon industrial l'Alberca, a la Nucia, el titular disposa de l'autorització 787/A/RTP/CV, que el faculta per a l'emmagatzemament de residus perillosos (bateries de plom).  
Així mateix, s'han comprovat les autoritzacions dels gestors que, segons la documentació aportada, retiraran els residus metàl·lics de les instal·lacions del titular:  
- Lajo y Rodríguez, SA. Aquesta empresa disposa de diversos centres autoritzats, un dels quals, ubicat a Alacant, al número 40 de la carretera a Madrid, disposa de l'autorització 063/A/RNP/CV, per a l'emmagatzemament de residus no perillosos de caràcter metàl·lic.  
- Hierros y Metales Dobon Marzal, SA. En efecte, aquesta societat disposa de l'autorització 188/RTA/RNP/CV que la faculta per a la recollida, el transport i l'emmagatzemament de residus no perillosos.  
Quant a l'empresa Azor Ambiental, SA, que retira les bateries de la instal·lació, disposa de l'autorització 296/06/AU/AI corresponent a la regió de Múrcia.  
4t. Respecte a la ubicació del projecte, s'ha contrastat la parcel·la en què es pretén ubicar l'activitat amb la informació subministrada per la cartografia disponible en la Conselleria d'Infraestructura, Territori i Medi Ambient, i s'observa que:  
- La localització del projecte no afecta vies pecuàries, terreny forestal, espais de la Xarxa Natura 2000, ni cap altre tipus d'espai natural protegit. Així mateix, segons el BDB, no consta la presència d'espècies prioritàries en l'entorn immediat del projecte.  
- Així mateix, l'emplaçament proposat no està sotmés a riscos per inundació, lliscaments o despreniments, i presenta una baixa vulnerabilitat d'aqüífers. Tampoc presenta afeccions territorials derivades de la proximitat d'elements naturals o d'infraestructures humanes.  
  
Per tant, es conclou que de la ubicació en què es pretén instal·lar l'activitat no es derivaran afeccions significatives per al medi ambient.  
5é. Manteniment:  
La documentació aportada indica que es durà a terme el manteniment de la maquinària d'acord amb les recomanacions dels fabricants a fi de minimitzar la producció de sorolls. En tot cas, és preceptiu que la maquinària i les instal·lacions superen les inspeccions tècniques pertinents. Així mateix, en l'exercici de l'activitat s'ha d'establir una rutina diària de neteja.  
  
6é. L'estudi d'impacte ambiental inclou un programa de vigilància ambiental que considera, entre altres, les mesures periòdiques següents:  
  
- Control mensual de l'estat i de la impermeabilització del paviment i del bon funcionament de la maquinària.  
- Anàlisi anual d'aigües residuals, per a comprovar que no se superen els límits establits en les ordenances municipals.  
- Autocontrol cada 5 anys de les emissions acústiques.  
Es requereix la inclusió en el programa de vigilància ambiental d'altres operacions periòdiques per a garantir el compliment de les mesures correctores proposades en l'estudi d'impacte ambiental. En concret, es considera que s'haurà d'incloure:  
- Inspecció de l'estat dels contenidors d'emmagatzemament de bateries.  
- Operacions de manteniment de la maquinària.  
Així mateix, s'ha d'incloure en el PVA la neteja periòdica de les instal·lacions.  
D'altra banda, el control d'emissions acústiques indicat en el PVA l'haurà de realitzar un organisme de control autoritzat, en el context d'una auditoria acústica, d'acord amb allò que s'ha estipulat en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
Finalment, s'ha de crear un arxiu per a la documentació relacionada amb el programa de vigilància ambiental, a fi de comprovar l'eficàcia de les mesures correctores i obtindre conclusions i, si escau, detectar la necessitat proposar noves mesures correctores o de modificar les mesures existents.  
  
Consideracions jurídiques  
El projecte examinat constitueix, segons el que preveu l'apartat 6.c.2, annex I, del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, un dels supòsits fàctics en què és preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'Impacte Ambiental i concordants del seu reglament.  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
  
L'article 5 de la Llei 2/1989, de 3 de març, d'Impacte Ambiental atribueix a l'òrgan mediambiental la competència en la formulació de la declaració d'impacte ambiental dels projectes sotmesos a aquesta.  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (modificat pel Decret 80/2016, d'1 de juliol, del Consell), atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent:  
  
Resolució:  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el projecte de comerç a l'engròs de ferralles i emmagatzemament temporal de bateries d'automòbil, promogut per Desguaces Penichet, SL, que s'ubica al carrer de Benifato, número 67, del polígon industrial l'Alberca, al terme municipal de la Nucia (Alacant), sempre que es desenvolupe d'acord amb el que estableixen l'estudi d'impacte ambiental, el projecte tècnic i la resta de documentació aportada, així com les condicions del punt segon d'aquesta resolució.  
  
Segon  
Se supedita l'execució de l'esmentat projecte al compliment de les condicions següents:  
1. Els residus admesos en l'activitat han de ser els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. No s'ha de realitzar cap operació a l'exterior de la nau.  
3. S'ha de complir, en tot cas, el que disposa la Llei 22/2011, de 28 de juliol, de Residus i Sòls Contaminats. Això inclou:  
- L'obtenció de les preceptives autoritzacions administratives per a la gestió de residus que atorga la Direcció General de Canvi Climàtic i Qualitat Ambiental d'aquesta conselleria.  
- El maneig, emmagatzemament i la posterior entrega a gestors autoritzats han d'estar d'acord amb la naturalesa i la perillositat de cada un dels residus.  
- En tot moment cal disposar de suficient quantitat de material absorbent per a l'esmena d'eventuals vessaments.  
- El document d'acceptació de bateries de plom per gestor autoritzat ha d'estar permanentment en vigor i a disposició de l'autoritat ambiental competent.  
4. La conducció de les aigües sanitàries a la xarxa de clavegueram del polígon requerirà la preceptiva autorització d'abocament, concedida per l'autoritat municipal. La connexió i l'aigua abocada han de respectar les característiques tècniques i els paràmetres de qualitat establits per l'entitat pública de sanejament d'aigües residuals o, si són més restrictius, els assenyalats per l'ordenança municipal d'abocaments de l'Ajuntament de la Nucia. Si cal, s'han d'aplicar les mesures correctores pertinents per a complir aquests paràmetres.  
5. S'ha de realitzar una auditoria acústica a la posada en funcionament de l'activitat i, posteriorment, les corresponents d'acord amb la periodicitat establida en el Decret 266/2004, de 3 de desembre, del Consell, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis, i en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica.  
Les auditories acústiques les ha de realitzar un organisme de control autoritzat, i ha de fer constar els resultats en un llibre de control que estarà a disposició de l'Administració competent. En cas de superar els nivells sonors permesos per la llei, o si són més restrictives, les ordenances de l'Ajuntament de la Nucia, s'establiran les mesures correctores pertinents.  
A fi de minimitzar la producció de soroll, els materials es descarregaran des de la menor alçària possible.  
6. Sense perjudici de les mesures considerades en el programa de vigilància ambiental de l'estudi d'impacte ambiental, s'han d'incloure les operacions periòdiques següents:  
a) Neteja diària de les instal·lacions.  
b) Inspecció setmanal de l'estat dels contenidors d'emmagatzemament de bateries.  
c) Manteniment de la màquina d'acord amb les recomanacions dels fabricants.  
7. S'ha de portar un registre documentat del programa de vigilància ambiental a l'efecte d'acreditar l'execució i adopció de les mesures preventives i correctores proposades i la comprovació de la seua eficàcia. Aquest registre ha d'incloure, a més, el resultat dels controls i autocontrols periòdics legalment exigibles en el control d'abocaments d'aigües residuals i ha d'arreplegar igualment tota la documentació relativa a accidents, fugues o vessaments i a l'arreplega i gestió posterior. La documentació del programa de vigilància ambiental estarà a disposició de les autoritats competents.  
8. Qualsevol modificació o ampliació del projecte presentat, i també si es detecta algun impacte ambiental no previst en l'estudi d'impacte ambiental, haurà de comunicar-se a l'òrgan ambiental competent, el qual establirà, si escau, l'aplicació de noves mesures correctores.  
  
Tercer  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets consideren pertinents.  
  
Quart  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
D'acord amb la disposició transitòria primera de la Llei 21/2013, de 9 de desembre, d'Avaluació Ambiental, la regulació de la vigència de les declaracions d'impacte ambiental establida en l'article 43 de l'Esmentada Llei 21/2013 és aplicable a aquesta declaració d'impacte ambiental.  
  
València, 21 d'octubre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 de novembre de 2016.- El director general de Medi Natural i d'Avaluació Ambiental: Antoni Marzo i Pastor.